聞勾龍司戸會客山亭送酒殽及橄欖并簡諸同僚
作者：陸游
朝代：宋

paragraphs: 東山如高人，吾輩豈易見。
君獨不出門，終日與相面。
陰晴烟雨月，朝暮知幾變。
聞君交不瀆，冠佩未嘗燕。
弛張要有時，一笑山未譴。
高秋得佳日，折簡喚諸彦。
風流非俗飲，歌舞參筆硯。
但恨五日尹，阻造三語掾。
清樽遣分似，霜果亦可薦。
爛醉君勿辭，光景真掣電。